**Predmet: Radojko Repanović – *Suva Reka[[1]](#footnote-1)***

**Viši sud u Beogradu, Odeljenje za ratne zločine**

**Poslovni broj predmeta:** K-Po2 49/2010

**Broj optužnice:** KTRZ 5/05

**Optužnica podignuta:** 25.04.2006.[[2]](#footnote-2)

**Tužilaštvo:** Miroljub Vitorović, zamenik Tužioca za ratne zločine

**Krivično delo:** ratni zločin protiv civilnog stanovništva iz člana 142. stav 1. KZJ, u saizvršilaštvu, u vezi člana 22. KZJ

**Optuženi: Radojko Repanović**

**Branilac:** advokati Igor Isailović i Gradimir Nalić

**Sudsko veće:** sudija Vinka Beraha Nikićević, predsednica Veća

sudija Rastko Popović, član Veća

sudija Snežana Nikolić Garotić, članica Veća

**Posmatrač:** Fond za humanitarno pravo

**Glavni pretres: 10.11.2010.**

**Izveštaj:** Mirjana Lazić, posmatrač FHP-a

**Optužnica**

Optuženom je stavljeno na teret da je, u svojstvu komandira policije OUP Suva Reka, 26.03.1999. oko 12 časova u Suvoj Reci/Suharekë, koristeći situciju borbenih aktivnosti VJ protiv pripadnika OVK, odredio grupu od desetak pripadnika aktivnog i rezervnog sastava te uprave i naredio napad i ubijanje albanskih civila u *Berišanskom naselju*, gde su se nalazile kuće u kojima su živelele porodice Berisha i druge albanske porodice, a potom odredio drugu grupu pripadnika policije kojoj je izdao naredbu da zajedno sa pripadnicima Civilne zaštite tela ubijenih civila utovare u kamion i odvezu sa lica mesta. Tom prilikom je ubijeno 50 lica, od čega 48 članova porodice Berisha.

**Saslušanje optuženog Radojka Repanovića**

Optuženi je bio komandir stanice policije u Suvoj Reci/Suharekë, koja je bila podređena SUP-u Prizren. Kada je počelo NATO bombardovanje, dobio je naređenje od načelnika SUP-a da iz bezbednosnih razloga odredi grupe policajaca i postavi punktove u selima Đinovce/Gjinoc i Topličane/Topliqan. Postavljena su i četiri punkta u samom gradu, jedan od njih se nalazio na zvoniku crkve. U okviru policijske stanice radila je dežurna služba i auto-patrole. Kada je od načelnika dobio obaveštenje da u kući u kojoj je boravila Misija OEBS-a [kuća Fatmira Berisha] postoji lokator koji bi mogao da otkrije položaje policije, poslao je grupu policajaca da pretresu kuću.

Tog 26.03.1999. imao je mnogo obaveza a jedna od njih je bila da pronađe lokaciju za izmeštanje policijske stanice. Crvenim autom marke *askona o*bišao je Dom zdravlja, Šumsko gazdinstvo i neke kuće. Zatim je otišao u fabriku *Balkan* kako bi obezbedio kamione za prevoz materijalno-tehničkih stredstava. Odobrili su mu dva kamiona, ali ne i vozače. Misli da je jedan od vozača bio policajac Ramiz Papić. Nakon toga je, oko podne, otišao u obilazak policijskih punktova u selima Đinovce/Gjinoc i Topličane/Topliqan.

Kada je popodne stigao u grad, čuo je pucnjavu iz pravca policijske stanice. Kako ga je načelnik Milan Đuričić prethodno obavestio da će tih dana Niški odred posebnih jedinica policije sprovesti akciju na delu puta prema Raštanu/Reshtan, pomislio je da se radilo o tome. Kada se pucnjava smirila, nastavio je prema policijskoj stanici. U blizini zgrade opštine je primetio pripadnike TO u sivim uniformama i Civilne zaštite u plavim uniformama. Izašao je iz vozila i tada mu je prišao dr Boban Vuksanović, koji je važio za komandanta grada. Rekao mu da OVK napada grad i pokazao mu ambleme OVK i jedan leš koji je stajao dalje od puta, prema zanatskom centru. Kada je stigao u policijsku stanicu, neko od policajaca, nije siguran da li neko iz auto-patrole ili Milovan Gogić i Goran Đokić koji su bili dežurni, obavestio ga je da ima leševa na Raštanskom putu, kod bele kuće gde je boravio OEBS. Odmah je o tome i ubijenom muškarcu čiji je leš video obavestio dežurnu službu SUP-a Prizren i zatražio da obave uviđaj. Nije ih obavestio da je bilo paljenja kuća. Zbog zategnute situacije, uviđajna ekipa je došla tek 30.03.1999. Uputio je grupu pripadnika aktivnog i rezervnog sasava policije da obezbedi uviđajnu ekipu iz Prizrena, koja je izašla na lice mesta, i pomogne Civilnoj zaštiti da sahrani leševe na grublju. Svi su sahranjeni po propisima i grobovi su obeleženi. Među tim policajcima bili su Radovan Tanković, Miroslav Petković, Slađan Čukarić i zaštićeni svedok *A,* koji su bili u auto-patroli, kao i Ivica Novković, Velibor Veljković i dr. Tih dana nije bilo pritvorenih lica.

Nakon nekoliko dana policijska stanica je izmeštena, prvo u podrum Doma zadarvlja. Kamionma su preneli mobilna sredstva veze, ali je u stanici ostao fiksni telefon, zbog čega je svakodnevno odlazio tamo da bi se čuo sa nadređenima u Prizrenu. Oprema je stajala u kamionima da kraja rata, kada ih je PJP iz Kruševca izvukla iz Suve Reke/Suharekë i odvezla u Kruševac. Kaminoni su na kraju vraćeni preduzeću u Suvu Reku/Suharekë. Nikako nisu mogli da budu uključeni u prevoz leševa do Prizrena i dalje ka Batajnici.

**Ispitivanje svedoka Velibora Veljkovića**

Svedok je bio zaposlen u policijskoj stanici u Suvoj Reci/Suharekë od 1994. godine. Najpre je radio kao pozornik, da bi od 1997. godine prešao da obavlja administrativne poslove. Kada su počeli sukobi sa OVK nije išao u patrole. Njegova kancelarija nalazila se u posebnoj zgradi, u dvorištu policijske stanice. Svakodnevno je zajedno sa komandirom Radojkom Repanović pravio raspored i unosio ga u kompijuter, ali kada je počelo NATO bombardovanje raspored je pravljen samo formalno jer su svi policajci bili u pripravnosti 24 časa.

Seća se da je poslepodne 26.03.1999. zaključao svoju kancelariju i otišlao u policijsku stanicu da ne bi bio sam. Tamo je zatekao policajce Radovana Tanovića i Slađana Čukarića i rezervistu Miroslava Petkovića. Sa njima, ispred zgrade, stajao je i komandir Repanović. Optuženi Repanović mu je rekao nešto, u smislu da krene sa njima da obave nešto što je bilo krivično delo, ali mu je on odgovorio *ja tamo ne idem* i ušao unutra kod dežurne službe. Unutra u prostoriji za zadržavanje bio je jedan muškarac. Čuo je da kašlje i pitao je dežurne ko je to, a oni su mu odgovorili da su ga uhvatili kada je pucao na policiju. Neko je tražio ključ od prostorije za zadržavanje i izveo muškarca. Video je da je srednjih godina i u civilnoj odeći. Izveli su ga napolje a zatim se čuo pucanj. Kada je izašao da proveri šta se desilo, video je Petkvića, Čukarica i Tanovića dok je čovek pored njih ležao mrtav. Ležao je na leđima i bio je pogođen u glavu ili grudi. Kasnije je saznao da se zvao Abdullah Elshani. Njegovo telo je utovario u kamion. Nakon toga su njih trojica krenula ka Reštanskom putu, gde je živela familija Berisha. Posle deset minuta iz tog pravca je čuo pucanje i vrisak ljudi. Video je da gori jedna kuća i da ljudi beže ka autobuskoj stanici. Neki su padali mrtvi. Preko puta stanice stajalo je jedno vozilo, kamion ili traktor. Neko mu je rekao da krene sa dvojicom rezervista Ivicom Novkovićem i zaštićenim sveodokom *A* da pukupe leševe. Ispred njih je išao kamion. Pored puta su videli pet, šest leševa i utovorili su ih. Dok su išli ka Raštanu/Reshtan, čuo je pucanje iz pravca zgrade opštine. Čuo je i detonaciju ručne bombe. Okrenuli su se i krenuli ka opštini. Prošli su pored policijske stanice i benzinske pumpe, gde je vudeo rezeviste. Kada su stigli do jedne picerije video je Tanovića, Čukarića i Petkovića. Ne zna da li je tada tu bio dr Boban Vuksanović, ali je kasnije svakako došao. Prišao je vratima picerije i pogledao unutra. Bilo je mnogo mrtvih, uglavnom žena i dece. Utovarali su leševe u kamion. Čuo je glas jedne starije žene, koja je bila ranjena u desnu ruku, nešto je govorila na albanskom jeziku ali on nije razumeo. Rekao je *ova je živa* nakon čega je neko od policajaca ušao i ubio je. Pored šanka picerije video je još jednog preživelog. Bio je to muškarac od 35-40 godina, ranjen, koji mu je rekao *vi ste mi ubili celu porodicu, ostavite bar mene*. Izašao je napolje da kaže da ima još živih, nakon čega je neko i njega ubio. Zatim su došli iz Komunalnog preduzeća i nastavili utovar dok se on vratio u policijsku stanicu. Znao je da će leševe da odvezu u Prizen. Posle par dana je čuo da leševi moraju da se izmeštaju iz kruga kasarne u Prizrenu, te su na kraju završili u Batajnici. Kada se vratio u stanicu, od jednog kolege je čuo da treba da idu od kuće do kuće i ukućanima govore da moraju da napuste Suvu Recu/Suharekë. Telefon je zazvonio, zvala je neka žena da pita gde da idu. Odgovorio joj je *u Albaniju!* i spustio slušalicu. Svi Albanci su napustili grad za pola sata. Dok su odlazili rekli su da će se vratiti, ali da će tada oni (Srbi) morati da odu i da se više neće vratiti. Tako je i bilo. Policija je najpre izmeštena u Dom zdavlja, pa u Šumsko gazdinstvo, zatim u neku kuću i na kraju su napustili Kosovo. Danas živi i radi u Medveđi.

**Suočenje optuženog Repanovića i svedoka Veljkovića**

Optuženi i svedok su se suočili na okonosti razlike u njihovim kazivanjima, nakon čega su obojica ostali pri svojim izjavama.

**Predlozi odbrane**

Svedok Veljković je dao izjavu 8. i 9.07.2009. godine pred Haškim tribunalom, u predmetu protiv optuženog Vlastimira Đorđevića [nakon donošenja prvostepene presude u ovom predmetu]. Odbrana je predložila da se ta izjava pribavi i uvrsti u dokaze. Tužilac je podržao predlog odbrane. Veće je prihvatilo ovaj predlog.

Odbrana je predložila ukidanje pritvora optuženom Repanoviću jer smatra da time neće doći do ometanja vođenja krivičnog postupka. Veće je odbilo ovaj predlog jer smatra da i dalje stoje razlozi zbog kojih je pritvor određen.

**Komentar**

Svedok Veljković je bio siguran da su se ubistva civila i utovar leševa dogodili istog dana, ali nije siguran koji je to bio datum. Nije siguran šta mu je optuženi Repanović rekao ispred policijske stanice tj. kako je glasila naredba. U prvom prvostepeno suđenju je tvrdio da je čuo naredbu za ubijanje, ali sada nije siguran. Takođe, ranije je svedočio da je optuženi Repanović odredio i drugu grupu policajaca koja je sakupljala leševe, ali sada kaže da ne zna ko je naredio sakupljanje. Delovao je prilično nesigurno i menjao je iskaz svaki put kada bi mu tužilac, branioci ili veće postavili pitanja. To je objasio činjenicom da vreme prolazi i da je počeo da zaboravlja. Nije bio siguran ni prilikom suočenja sa optuženim Repanovićem.

Suđenje su pratili članovi porodice i prijatelji optuženog, koji su često komentarisali i negodovali za vreme ispitivanja svedoka Veljkovića, zbog čega ih je predsednica veća opomenula uz upozorenje da će biti udaljeni iz sudnice ukoliko budu ometali suđenje.

1. Presudom Okružnog suda u Beogradu, Veća za ratne zločine od 23.04.2009. optuženi Radojko Repanović i Slađan Čukarić su osuđeni na kaznu zatvora u trajanju od po 20 godina, Milorad Nišević u trajanju od 13 godina i Miroslav Petković u trajanju od 15 godina. Opt. Radoslav Petković, Nenad Jovanović i Zoran Petković su oslobođeni optužbi dok je prema Ramizu Papiću odbijena optužba zbog odustanka tužioca. Veće za ratne zločine Apelacionog suda u Beogradu donelo je 30.06.2010. presudu kojom je ukinulo prvostepenu presudu i predmet vratilo na ponovno suđenje u odnosu na opt. Radojka Repanovića dok je u odnosu na ostale optužene prvostepena presuda potvrđena. [↑](#footnote-ref-1)
2. Optužnica je izmenjena 03.03.2009. i 09.11.2010. godine. [↑](#footnote-ref-2)